U redu je to, po Bogu i pravici – siguran je u svoju odluku uvođenja naplate parkiranja po čitavom gradu gradonačelnik Milan Bandić, koji je jučer najavio kako će se table sa zonama i automati po kvartovima postaviti od Nove godine.

Ponovio je kako svi građani metropole moraju biti jednaki jer “nije u redu” da su neki kupili garaže, drugi redovito plaćaju mjesečne parkirne karte, a treći svoje automobile parkiraju besplatno. Od Nove godine uvest će, kaže, i nove karte za ZET, koje bi trebale koštati od četiri do 12 kuna, iako bi to, kako je rekao, “mogao napraviti i ranije”.

Osvrnuo se i na povećanje novca za Ured gradonačelnika, ali i ostale gradske urede, kojima se rebalansom proračuna planira dati dodatnih 11 milijuna kuna. – Nije riječ o povećanju plaća, već o određenim pretumbacijama i premještanjima koje moramo napraviti, pa u skladu s tim i povećati sredstva – rekao je Bandić, pa dodao kako se za prolazak rebalansa proračuna na današnjoj Skupštini ne brine.

Upitan o projektima za koje sada smanjuje sredstva, zaključio je kako on samo “prati dinamiku i tempo rada, ne oduzima novac”. – Što se tiče, konkretno, žičare, natječaj je raspisan za opremu, a koncem godine tražit ćemo i izvođača radova. Rekao sam da ćemo se njome na Sljeme voziti do 1. siječnja 2019. i pri tome stojim, ali imam jedan “ali” – rekao je Bandić, pa objasnio kako je prije tjedan dana stigla izmjena Urbanističkog plana uređenja vršne zone Medvednice, koja će mu dozvoliti da napravi još jednu stanicu žičare, i to na samom vrhu Sljemena, što će prolongirati radove za otprilike pola godine. Lagao, međutim, zaključio je, nije jer do sadašnje gornje stanice žičare moći će se, zaista, na Novu godinu 2019., ali kraj svih radova morat će se pričekati do ljeta iste godine.